Katrin Siska

Katrin Siska (sündinud 10. detsembril 1983 Tallinnas) on eesti muusik, ansambli Vanilla Ninja asutajaliige ja kohalik poliitik.

Ta on loonud popmuusikat ning olnud ka modell ja saatejuht.

Haridus
Siska õppis Tallinna 21. Keskkoolis (inglise keele eriklassis), kus oli ka hilisema ansamblikaaslase Piret Järvise pinginaaber. Pärast gümnaasiumi lõpetamist asus ta õppima raamatupidamist Tallinna Majanduskoolis, kuid võttis poolteist aastat hiljem muusikutöö tõttu akadeemilise puhkuse. 2006. aasta sügisel astus Siska Audentese Ülikooli rahvusvaheliste suhete alale, ent siirdus 2008. aastal Tallinna Tehnikaülikooli õigusteaduskonda, mille ka lõpetas.

Töö

Töö saatejuhina
2004. aastal võitis Siska telekanali TV3 noortesaate "ZTV" reporteriotsingu talendivõistluse "Teletalent 2004". Ta on olnud "ZTV" erinurga saatejuht. Hiljem on ta juhtinud ühe saatejuhina TV3 ilusaadet "Pärlipeegel" (2006), ehitus- ja remondisaadet "Nurgakivi" (oli ka selle produtsent, helilooja ja tunnusmuusika sisselaulja) ning Kanal 2 veespordisaadet "Navigare".

Töö linnaametniku ja poliitikuna
2008. aastal asus Katrin Siska tööle Tallinna linnakantselei referendina. Sellel ametikohal oli tema ülesanne koguda linnavalitsuse liikmetele infot kultuuri, spordi ja noorsoopoliitika vallas, algatada neis valdkondades üritusi ning korraldada noorte-, spordi- ja kultuuriorganisatsioonide koostööd. Ta kirjutas ka linnapea Edgar Savisaare kõnesid ning korraldas tema visiite.

Korraldatud üritusi
Linnaametnikuna olid Siska algatatud ja korraldatud projektide seas 2009. aastal lauluvõistlus "Tallinna laul" (kus osalesid teoste hulgas Uku Suviste, Ewert Sundja, Contra ja Jaan Pehk) ja Tallinna kingituste konkurss linna meenete leidmiseks.

2010.-2011. aastal korraldas Siska üle-eestilise turneega valentinipäeva laulukonkursi, mille finaalkontsert toimus Nokia Kontserdimajas. Konkursil osalesid teiste seas Marilyn Jurman, Tõnu Raadik ja Alen Veziko, külalisbändina esines Traffic!. Katrin oli ürituse projektijuht, programmijuht ja õhtujuht.

Poliitiline tegevus
Suvel 2009 astus Katrin Siska Keskerakonda ja Keskerakonna noortekokku. Sama aasta sügisel kandideeris ta kohalikel valimistel Pirital, kus kogus 245 häält ning asus tööle Pirita Halduskogu aseesimehena.

2009. aastal sai Siska Tallinna noortenõukogu ning Tallinna laste- ja noortesõbraliku linna komisjoni liikmeks. Märtsist 2010 töötab ta Lindakivi kultuurikeskuse direktorina.

2011. aasta Riigikogu valimistel kandideeris Siska Keskerakonna nimekirjas, sai 250 häält ega osutunud valituks.

2011. aastast on ta ka Eesti Uisuliidu juhatuse liige.

Harrastused

Kirjalik eneseväljendus
2017. aastal hakkas Katrin pidama blogi ning YouTube'i kanalit Katrin Siska Channel, kus postitab regulaarselt pilte ja videoid enda treeningutest, reisidest ja põnevatest seiklustest.

2017. aasta sügisel ilmus Katrin Siska tervislike roogade retseptiraamat "Rõõm toidust. Püsi terve, energiline ja sale!".

Modellindus
Siska tegeles kooli kõrvalt ja hiljem bändi ajal modellindusega, millega alustas juba 15-aastaselt. Ta on osalenud FIBIT-il ja teistel moeüritustel, reklaamides ja ajakirjades.

Siskale meeldivad ekstreemsport ja võimsad autod. Ta tegeleb joogaga, harrastab mitut spordiala ja armastab reisida.

Isiklikku
Siska valdab vene, inglise, saksa, soome ning vähemal määral prantsuse ja hispaania keelt.

Katrin Siskal on noorem õde Triin-Ketlin. Katrin Siska elab 2007. aastast koos Kristjaniga, neil sündis 20. juulil 2013 poeg Alexander.

Viited

Välislingid
 katrinsiska.com – Katrin Siska blogi
 youtube.com/user/theblogiblog – Katrin Siska Channel

Eesti lauljad
Eesti modellid
Eesti saatejuhid
Vanilla Ninja
Sündinud 1983